La violència contra les dones és una violació dels drets humans i constitueix un dels principals obstacles per aconseguir una societat igualitària i plenament democràtica.
El concepte i el potencial abast del feminicidi és complex, ja que engloba una sèrie de fenòmens que van des de la violència sistèmica i la impunitat, fins al "homicidi de dones pel simple fet de ser dones" (Nacions Unides, 2007).
El feminicidi està conformat pel conjunt de fets violents misògins contra les dones que impliquen la violació dels seus drets humans, atempten contra la seva seguretat i posen en risc la seva vida.
La violència feminicida pot culminar en l'homicidi o en temptativa, i en altres formes de mort violenta de les nenes i les dones: accidentals, suïcidis i morts evitables derivades de la inseguretat, la desatenció i l'exclusió del desenvolupament i la democràcia.
Parlem de feminicidis i assassinats, malgrat que des del punt de vista penal (sentències o en procediment judicial obert) aquests delictes siguin tipificats majoritàriament com a homicidis, perquè cal assumir la responsabilitat institucional i social en el manteniment de les estructures masclistes, patriarcals i androcèntriques que sustenten un marc ideològic i que faciliten la reproducció de la violència masclista.
A Catalunya s'han produït 83 feminicidis i 5 homicidis vinculats des de 2012.
Les dades que es presenten inclouen fins l'any 2017 els feminicidis perpetuats dins de l'àmbit de la parella o ex-parella tal i com es contempla a la Llei 1/2004, de 28 de Diciembre, de Medidas de Protección Integral contra la Violencia de Género.
Això implica l'exclusió de casos en els quals, des de la perspectiva judicial, no hi hagi indicis suficients per atribuir la responsabilitat dels fets a una persona que mantingués o hagués mantingut amb la víctima la relació d'afectivitat anàloga a la matrimonial a què es refereix la nostra legislació.
També han estat exclosos els casos que continuen en investigació i aquells altres en què, de la instrucció practicada a la data de l'informe, no pugui inferir l'existència de mort en l'àmbit de la violència domèstica o de gènere.
Analitza les situacions de dones a les quals s'ha privat del seu dret a la vida presumptament per part de les seves parelles o ex parelles masculines; i des del 2014 els casos de menors morts a conseqüència de violència de gènere en l'àmbit de parella.
A partir de l'any 2018, seguint la definició de violència masclista elaborada per la Llei 5/2008, del 24 d'abril, del Dret de les Dones a Eradicar la Violència Masclista, i a partir de l'acord que es va establir al grup de treball d'anàlisi de feminicidis, des de l'Institut Català de les Dones es contemplen també els feminicidis perpetuats en l'àmbit familiar, en el laboral i en l'àmbit social o comunitari.
Policia de la Generalitat – Mossos d'Esquadra i altres organismes membres del grup d'anàlisi dels casos de dones assassinades per violència masclista de la Comissió Interdepartamental per a la Igualtat Efectiva de Dones i Homes.
La recollida de dades comença, coincidint amb la creació del grup, l'any 2012.
L'actualització de les dades pot variar en funció del termini d'introducció, de l'arribada de la informació i de la confirmació de l'àmbit del feminicidi per part de la Policia de la Generalitat – Mossos d'Esquadra.
Així doncs, també pot variar en funció de la confirmació d'altres dades referents a les dones assassinades.